《张诗舲方伯以伏波铜鼓送焦山寺中作诗纪事依韵和之》
清代·孔宪彝

宝气夜上贯东斗，蛟龙拜舞江声吼。无人知是铜鼓来，但讶虹光满户牖。

此鼓流传自峤南，伏波将军手亲叩。斑斓古色青且苍，神物犹存千载后。

张公得之桂岭西，万里携归达江口。草堂藏弆多吉金，独此神奇宝永久。

兴至摩挲日千百，诗成落笔驱蛟虬。忽思位置焦山巅，径买扁舟载之走。

雁堂有鼎属定陶，诸葛鼓左此在右。昔染蛮云瘴雨寒，今依佛火禅镫黝。

词坛歌咏诗人豪，寺门镇压老僧守。千秋雅举传名山，真州延安同不朽。

作者简介：孔宪彝，字叙仲，号绣山，一号韩斋，曲阜人。道光乙酉举人，官内阁中书。有《对岳楼诗录》。